《寄叶犹龙金吾》
明代·陈子升

鹤峰高卧羽林郎，闻道将雏舞凤皇。顿逊杯新擎到酒，博山炉旧赐来香。

门前月冷彫弓影，宅内湖涵宝镜光。早晚灵洲见佳气，可能无意共翱翔。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。